《游丰乐醉翁亭记》
明代·王思任

是时辛丑觐还，以为两亭馆我而宇之矣。有檄，趣令视事，风流一阻。癸卯入觐，必游之。突骑而上丰乐亭，门生孙教孝廉养冲氏亟觞之。看东坡书记，遒峻耸洁可爱。登保丰堂，谒五贤祠，然不如门额之豁。面下而探紫微泉，坐柏子潭上，高皇帝戎衣时，以三矢祈雨而得之者也。王言赫赫，神物在渊，其泉星如，其石标如，此玄泽也。上醒心亭，读曾子固记，望去古木层槎，有邃可讨，而予之意不欲傍及，乃步过薛老桥，上酿泉之槛，酌酿泉。寻入欧门，上醉翁亭。又游意在亭，经见梅亭，阅玻璃亭，而止于老梅亭，梅是东坡手植。予意两亭即胜，此外断不可亭。一官一亭，一亭一扁，然则何时而已？欲与欧公斗力耶？而或又作一解酲亭，以效翻驳之局，腐鄙可厌。还访智仙庵，欲进开化寺，放于琅玡，从者暮之，遂去。

滁阳诸山，视吾家岩壑，不啻数坡垞耳，有欧、苏二老足目其间，遂与海内争千古，岂非人哉？读永叔亭记，白发太守与老稚辈欢游，几有灵台华胥之意，是必有所以乐之而后能乐之也。先生谪茶陵时，索《史记》，不得读，深恨谳辞之非，则其所以守滁者，必不在陶然兀然之内也。一进士左官，写以为蘧舍，其贤者诗酒于烟云水石之前，然叫骂怨咨耳热之后，终当介介。先生以馆阁暂麾，淡然忘所处，若制其家圃然者，此其得失物我之际，襟度何似耶？且夫誉其民以丰乐，是见任官自立碑也。州太守往来一秃，是左道也。醉翁可亭乎？扁墨初干，而浮躁至矣。先生岂不能正名方号，而顾乐之不嫌、醉之不忌也。其所为亭者，非盖非敛，故其所命者不嫌不忌耳。而崔文敏犹议及之，以为不教民莳种，而导之饮。嗟呼！先生有知，岂不笑脱颐也哉？子瞻得其解，特书大书，明已为先生门下士，不可辞书。座主门生，古心远矣。予与君其憬然存斯游也。

作者简介：（1576—1646）明浙江山阴人，字季重，号遂东。万历二十三年进士。知兴平、当涂、青浦三县，累迁袁州推官。后为九江佥事，罢归。居官通脱自放，不事名检，遇达官大吏，疏放绝倒，不能自禁。鲁王监国时，任礼部侍郎。清兵入绍兴后，居孤竹庵中，绝食死。工画，仿米家数点、云林一抹。好以诙谐为文，仿大明律制《奕律》，另有《律陶》、《避园拟存》、《谑庵文饭小品》等。